Document ID: 32014D0388

KOMISIJAS ĪSTENOŠANAS LĒMUMS
(2014. gada 16. jūnijs),
ar ko izveido to reģionu un teritoriju sarakstu, kas ir tiesīgi saņemt finansējumu no Eiropas Reģionālās attīstības fonda atbilstīgi Eiropas teritoriālās sadarbības mērķa pārrobežu un transnacionālās sadarbības sadaļai laikposmā no 2014. līdz 2020. gadam
(izziņots ar dokumenta numuru C(2014) 3898)
(2014/388/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2013. gada 17. decembra Regulu (ES) Nr. 1299/2013 par īpašiem noteikumiem par atbalstu no Eiropas Reģionālās attīstības fonda saistībā ar mērķi “Eiropas teritoriālā sadarbība” (1) un jo īpaši tās 3. panta 1. punkta otro daļu un 3. panta 3. punkta pirmo daļu,
pēc apspriešanās ar Eiropas Strukturālo un investīciju fondu koordinācijas komiteju, kas izveidota ar 150. panta 1. punktu Eiropas Parlamenta un Padomes 2013. gada 17. decembra Regulā (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (2),
tā kā:
(1)
Eiropas Reģionālās attīstības fonds atbalsta Eiropas teritoriālās sadarbības mērķi pārrobežu sadarbībai konkrētos reģionos, kuri atbilst kopējās statistiski teritoriālo vienību klasifikācijas 3. līmenim (turpmāk “NUTS 3. līmenis”), transnacionālai sadarbībai visos reģionos, kuri atbilst kopējās statistiski teritoriālo vienību klasifikācijas 2. līmenim (turpmāk “NUTS 2. līmenis”), kas noteikti ar Eiropas Parlamenta un Padomes Regulu (EK) Nr. 1059/2003 (3), kura grozīta ar Komisijas Regulu (ES) Nr. 31/2011 (4). Tādēļ jāizveido šādi to reģionu, kas ir tiesīgi saņemt finansējumu, saraksti.
(2)
Saskaņā ar Regulas (ES) Nr. 1299/2013 3. panta 1. punkta trešo daļu šajā reģionu, kas ir tiesīgi saņemt finansējumu pārrobežu sadarbībai, sarakstā jānorāda arī šie Savienības NUTS 3. līmeņa reģioni, kas ir ņemti vērā saistībā ar ERAF piešķīrumu pārrobežu sadarbībai pie visām iekšējām robežām un tām ārējām robežām, uz kurām attiecas Savienības ārējie finanšu instrumenti, piemēram, Eiropas kaimiņattiecību instruments (EKI), uz ko attiecas Eiropas Parlamenta un Padomes Regula (ES) Nr. 232/2014 (5), un pirmspievienošanās atbalsts (IPA II), uz ko attiecas Eiropas Parlamenta un Padomes Regula (ES) Nr. 231/2014 (6).
(3)
Saskaņā ar Regulas (ES) Nr. 1299/2013 3. panta 1. punkta piekto daļu pēc attiecīgās dalībvalsts vai dalībvalstu pieprasījuma šajā sarakstā var ietvert arī tos NUTS 3. līmeņa tālākos reģionus pie jūras robežām, kas atrodas vairāk nekā 150 km attālumā cits no cita.
(4)
Saskaņā ar Regulas (ES) Nr. 1299/2013 3. panta 6. punktu Komisijas lēmumā, ar kuru izveido pārrobežu un transnacionālo teritoriju sarakstus, informatīvos nolūkos jāpiemin arī trešo valstu vai teritoriju reģioni, kas norādīti minētās regulas 3. panta 2. un 4. punktā.
(5)
Tādēļ ir nepieciešams izveidot to pārrobežu un transnacionālo teritoriju sarakstus, kam ir tiesības saņemt finansējumu no ERAF, iedalot tās pēc sadarbības programmas,
IR PIEŅĒMUSI ŠO LĒMUMU.
1. pants
Reģioni un teritorijas, kam ir tiesības saņemt finansējumu no Eiropas Reģionālās attīstības fonda (ERAF) saskaņā ar Eiropas teritoriālās sadarbības mērķa pārrobežu komponentu, ir uzskaitīti I pielikumā.
2. pants
Savienības NUTS 3. līmeņa reģioni, kas ir ņemti vērā saistībā ar ERAF piešķīrumu pārrobežu sadarbībai, bet kas nav nevienas tādas pārrobežu teritorijas daļa, kas uzskaitītas I pielikumā, un uz kurām attiecas Savienības ārējie finanšu instrumenti, piemēram, Eiropas kaimiņattiecību instruments (EKI), uz ko attiecas Regula (ES) Nr. 232/2014, un pirmspievienošanās atbalsts (IPA II), uz ko attiecas Regula (ES) Nr. 231/2014, ir uzskaitīti II pielikumā.
3. pants
Reģioni un teritorijas, kas ir tiesīgi saņemt finansējumu no ERAF saskaņā ar Eiropas teritoriālās sadarbības mērķa transnacionālo komponentu, ir uzskaitīti III pielikumā.
4. pants
Šis lēmums ir adresēts dalībvalstīm.
Briselē, 2014. gada 16. jūnijā

Labels: 2
15
19
5